YHTEINEN ASIAKIRJA

Lähettäjä: — Eurojust, — Euroopan oikeudellinen verkosto (EJN), — Joukkotuhontarikosten, ihmisyyttä vastaan tehtyjen rikosten ja sotarikosten tutkintaa ja syytteeseenpanoa käsittelevä EU:n verkosto (joukkotuhontaa käsittelevä verkosto), — Yhteisten tutkintaryhmien asiantuntijaverkosto (yhteisten tutkintaryhmien verkosto), ja — Euroopan oikeudellinen kyberrikollisuusverkosto (EJCN) Päivämäärä: 3.4.2019 Vastaanottajat: EU:n neuvoston puheenjohtajavaltio Romania EU:n neuvoston pääsihteeristö Asia: Eurojustin, EJN:n, joukkotuhontaa käsittelevän verkoston, yhteisten tutkintaryhmien verkoston ja EJCN:n yhteinen asiakirja Eurojustin sekä neuvoston rikosasioissa tehtävää oikeudellista yhteistyötä varten perustamien verkostojen synergiasta

Tarkoitus

Euroopan oikeudellinen verkosto (EJN), joukkotuhontarikosten, ihmisyyttä vastaan tehtyjen rikosten ja sotarikosten tutkintaa ja syytteeseenpanoa käsittelevä EU:n verkosto (joukkotuhontaa käsittelevä verkosto), yhteisten tutkintaryhmien asiantuntijaverkosto (yhteisten tutkintaryhmien verkosto), ja Euroopan oikeudellinen kyberrikollisuusverkosto (EJCN) ovat EU:n neuvoston puheenjohtajavaltion Romanian (1) pyynnöstä laatineet yhteisen asiakirjan, jossa ne ilmaisevat näkemyksensä verkostojen keskinäisestä synergiasta (2) sekä verkostojen ja Eurojustin synergiasta sekä aloista, joilla synergiaa voidaan kehittää edelleen.

Yhteisessä asiakirjassa käsitellään pyynnön mukaisesti neuvoston asiakirjassa 7000/19 esitettyjä erityiskysymyksiä ja esitetään niitä koskevia erityisiä ehdotuksia.

Kyseisillä, Eurojustin tukemilla verkostoilla on hyvin erilaisia oikeusperustoja (EU:n säädös tai muu neuvoston asiakirja), toimeksiantoja (horisontaalisia tai rikostyypin mukaisia) sekä tehtäviä (kansalliset asiantuntijat ja/tai paikalliset yhteyspisteet, oikeus- ja/tai lainvalvontaviranomaiset). Esimerkiksi EJN on ollut toiminnassa pitkään ja kehittänyt oikeudellisen kehyksensä mukaisesti Eurojustin kanssa ”erityissuhteet, jotka perustuvat kuulemiseen ja täydentävyyteen” (3).

Eurojustin oikeusperustan (4) mukaisesti verkostojen sihteeristöt toimivat erillisinä yksikköinä ja voivat käyttää Eurojustin hallinnollisia resursseja, jotka ovat tarpeen niiden tehtävien hoitamiseksi. Eurojust huolehtii sihteeristöjen koordinoinnista Eurojust-asetuksen 48 artiklan 2 kohdan mukaisesti.

Tämä yhteinen asiakirja on jaettu kahteen pääosioon: 1) verkostojen keskinäinen synergia sekä verkostojen ja Eurojustin synergia ja 2) synergian kehittäminen edelleen.

1) Verkostojen keskinäinen synergia sekä verkostojen ja Eurojustin synergia

Eurojustin sisällä yhteistyökumppanuussuhteista vastaava osasto (Board on Relations with Partners) on kollegion alarakenne, jonka tehtävänä on tehostaa institutionaalisia, johdonmukaisia, kattavia ja koordinoituja toimia Eurojustin yhteistyökumppaneiden, myös verkostojen kanssa. Verkostojen ja Eurojustin vuorovaikutusta edistävät ja tukevat asianomaiset yhteyshenkilöt, jotka osasto nimittää.

Eurojustin hallinnon uudelleenjärjestelyn jälkeen verkostojen sihteeristöt ovat 1. tammikuuta 2019 lähtien tulleet osaksi Eurojustin operatiivista osastoa, mikä antaa niille mahdollisuuden luoda entistä tiiviimmät suhteet toisiinsa ja helpottaa verkostojen ja Eurojustin koordinointia.

a) EJN:n, yhteisten tutkintaryhmien verkoston, joukkotuhontaa käsittelevän verkoston ja EJCN:n verkoston keskinäinen synergia ja parhaat käytännöt

— Yhteydenpidon järjestäminen, muun muassa sääntömääräiset kokoukset ja täysistunnot, yhteystietoluettelojen jakaminen ja pääsy verkkosivustojen rajoitettuihin osiin

EJN:n, joukkotuhontaa käsittelevän verkoston, yhteisten tutkintaryhmien verkoston ja EJCN:n tukiryhmän sihteeristöjen päälliköt kokoontuvat säännöllisesti keskustelemaan hallinnollisista ja toiminnallisista kysymyksistä, jotka liittyvät kunkin verkoston toimeksiantoihin. Niiden sijainti lähellä Eurojustin tiloja Haagissa mahdollistaa jatkuvan yhteydenpidon.

Verkostot kutsuvat toistensa jäseniä säännöllisesti yleiskokouksiin ja vuosikokouksiin tietojen ja asiantuntemuksen vaihtamiseksi asioissa, joihin liittyy yhteisiä intressejä. He kuulevat toisiaan päällekkäisyyksien välttämiseksi kokousten järjestämisessä.

Jäsenten / yhteyshenkilöiden yhteystietojen jakaminen verkostojen kesken on äärimmäisen tärkeää alan toimijoille annettavan operatiivisen tuen kannalta. Tällä hetkellä yhteisten tutkintaryhmien verkoston asiantuntijoiden ja EJCN:n jäsenten yhteystiedot on ladattu EJN:n verkkosivustolle ja niitä päivitetään säännöllisesti. Yhteisten tutkintaryhmien verkoston asiantuntijoille ja EJCN:n jäsenille on puolestaan annettu valtuudet päästä EJN:n yhteyshenkilöiden yhteystietoihin EJN:n verkkosivustolla. Joukkotuhontaa käsittelevän verkoston yhteyshenkilöiden luettelo on neuvoston julkaisema asiakirja, jonka osalta noudatetaan neuvoston asiakirjojen LIMITE-käytäntöä.

Verkostojen verkkosivustojen rajoitettuihin osiin pääsemiseksi EJN:n yhteyshenkilöillä on tällä hetkellä mahdollisuus pyytää pääsyä yhteisten tutkintaryhmien verkoston rajoitetuille sivuille.

— Strateginen yhteistyö

Ottaen huomioon kunkin verkoston erilaiset roolit ja tehtävät tarvittaessa toteutetaan kahden tai useamman verkoston yhteisiä strategisia toimia, jotka koskevat esim. tausta-aineistoa ehdotuksiin, jotka liittyvät rikosoikeudellista yhteistyötä koskeviin uusiin välineisiin (EJCN:n ja EJN:n lausunto sähköistä todistusaineistoa koskevaan ehdotukseen liitettävistä todistuksista), kuulemista keskeisissä kysymyksissä, jotka liittyvät niiden erikoisalaan (yhteisten tutkintaryhmien verkoston ja EJCN:n kuuleminen siitä, kuinka yhteisten tutkintaryhmien verkoston käyttöä voidaan tehostaa kyberrikollisuuteen liittyvissä asioissa) jne.

EJN:n verkkosivusto on tärkein alusta rikosoikeudellista yhteistyötä koskevien tietojen ja välineiden antamiseksi toimijoille. Kuulemiset siitä, mitä muiden verkostojen asiakirjoja olisi julkaistava EJN:n verkkosivuilla, järjestetään säännöllisesti.

b) Synergia ja parhaat käytännöt verkostojen ja Eurojustin yhteistyössä

— Yhteydenpidon järjestäminen, muun muassa sääntömääräiset kokoukset ja täysistunnot, yhteystietoluettelojen jakaminen ja pääsy verkkosivustojen rajoitetusti käytettävissä oleviin osiin

Eurojust osallistuu säännöllisesti verkostojen täysistuntoihin tai vuosikokouksiin – jotka järjestetään yleensä Eurojustin tiloissa – ja verkostojen sihteeristöt kutsutaan myös säännöllisesti Eurojustin ja sen kollegioiden kokouksiin, joissa käsitellään yhteisen edun mukaisia asioita tai keskeisiä talousarviokysymyksiä. Kokousten päällekkäisyyksien välttämiseksi Eurojustin ja verkostojen sihteeristöjen päälliköiden kesken järjestetään yleensä valmistelevat kuulemiset. Verkostojen täysistuntojen tai vuosikokousten jälkeen kokouksista esitetään yleensä päätelmät Eurojustin tiedotuskollegiolle, jotta varmistetaan jatkotoimet yhteisen edun mukaisten kysymysten osalta.

EJN:n puheenjohtajisto ja Eurojustin puheenjohtajaryhmä pitävät vuosittain yhteisen kokouksen. Eurojust osallistuu aina EJN:n täysistuntoihin, jotka järjestetään EU:n neuvoston vuorossa olevassa puheenjohtajavaltiossa. Lisäksi Eurojustin kansallisten osastojen jäsenet osallistuvat kutsusta EJN:n alueellisiin tai kansallisiin kokouksiin.

Eurojustin kyberrikosryhmällä on vakiintuneena tapana kutsua EJCN:n johtokunta ryhmän kokouksiin järjestämällä puhelin- tai videoneuvottelu. Lisäksi EJCN on määritellyt sisäiset hallinnolliset ohjeet, joiden mukaisesti Eurojustia kuullaan tiiviisti asioissa, joilla on strategista merkitystä. Tällaisia asioita ovat suhteet kolmansiin maihin ja EJCN:n työohjelmat.

Sen varmistamiseksi, että Eurojustin kansallisilla osastoilla on pääsy EJN:n verkkosivuston rajoitetusti käytettävissä oleviin tietoihin, EJN:n sihteeristö on luovuttanut niille tarvittavat valtuudet päästä sivuston salasanalla suojattuihin tietoihin.

Eurojustin verkkosivustolla on myös EJN:ää, joukkotuhontaa käsittelevää verkostoa, yhteisten tutkintaryhmien verkostoa ja EJCN:ää koskevat osiot.

— Strateginen yhteistyö

Yleensä verkostot ja Eurojust jakavat tietoja, jotka koskevat niiden järjestämien kokousten kannalta olennaisia aiheita. Ne myös toimittavat toisilleen tietoja toiminnastaan ja tuotteistaan julkaistaviksi toistensa verkkosivustoilla.

Jäljempänä annetaan useita esimerkkejä Eurojustin ja verkostojen välisestä strategisesta yhteistyöstä:

— EJN ja Eurojust ovat aloittaneet yhteisen asiakirjan laatimisen eri toimijoita varten. Asiakirja perustuu EJN:n ja Eurojustin keskusteluihin ja havaintoihin eurooppalaisen tutkintamääräyksen käytännön soveltamisesta.

— Eurojust ja EJN ovat antaneet panoksensa yhdeksännestä keskinäisestä arviointikierroksella käsiteltävistä aiheista käytäviin keskusteluihin.

— Yhteisten tutkintaryhmien verkoston sihteeristö on perustamisensa jälkeen yhdessä Eurojustin (sekä Europolin ja OLAFin) kanssa kehittänyt lukuisia välineitä, joiden avulla kaikilla toimijoilla on pääsy yhteisiin tutkintaryhmiin, kuten yhteisten tutkintaryhmien verkoston käsikirjan, mallisopimuksen ja käytännön oppaan. Lisäksi yhteisten tutkintaryhmien verkosto ja Eurojust ovat yhdessä laatineet yhteisten tutkintaryhmien toisen arviointiraportin.

— EJCN ja Eurojust tekevät yhteistyötä useissa strategisissa hankkeissa. EJCN on muun muassa osallistunut kyberrikollisuuteen liittyvien oikeustoimien seurantaraportin laatimiseen ja salauksen seurantakeskuksen perustamiseen.

— Vuonna 2018 joukkotuhontaa käsittelevä verkosto ja Eurojust laativat yhteistyössä muistion taistelukentältä saaduista todisteista, jotka liittyvät sota-alueilta peräisin olevien tietojen keräämiseen ja käyttöön. Joukkotuhontaa käsittelevän verkoston sihteeristö osallistuu myös Eurojustin terrorisminvastaisen ryhmän kokouksiin.

Parhaillaan on harkittavana Eurojustin ja Eurojustin yhteydessä toimivien verkostojen roolien yhteisen esittelyn laatiminen. Esittely auttaisi kansallisia viranomaisia löytämään kulloinkin sopivat kumppanit.

— Operatiivinen yhteistyö

EJN:n ja Eurojustin yhteinen asiakirja ”Assistance in International Cooperation in Criminal Matters for Practitioners – What can we do for you? (Tukea kansainvälisen rikosoikeudellisen yhteistyön toimijoille – Miten voimme auttaa?)” on keskeinen asiakirja tapausten käsittelyvastuun jakamisessa toimijoiden kesken. Asiakirja auttaa oikeusalan toimijoita päättämään, onko niiden käännyttävä EJN:n vai Eurojustin puoleen tuen saamiseksi kansainvälisessä rikosoikeudellisessa yhteistyössä. Yhteistä asiakirjaa päivitettiin vuonna 2018, ja se on käännettävänä jäsenvaltioissa. Vuodesta 2018 lähtien EJN ja Eurojust ovat työstäneet yhteistä arviointihanketta, joka koskee asioiden käsittelyn jakamista.

Yhteisten tutkintaryhmien verkosto on luonut hyvin tiiviit yhteydet Eurojustin operatiiviseen toimintaan, ja sitä pyydetään yhä useammin osallistumaan Eurojustin (yksittäistä asiaa käsitteleviin kansallisten osastojen) II tason kokouksiin ja III tason koordinointikokouksiin, joissa voidaan käsitellä monia kysymyksiä, jotka liittyvät yhteisen tutkintaryhmän muodostamiseen tai toimintaan. Eurojust otti 27. elokuuta 2018 kokonaisuudessaan käyttöön portaalin, jonka kautta voidaan lähettää yhteisten tutkintaryhmien rahoitusta koskevia hakemuksia (JITs Funding Portal). Monet rahoitusprosessiin viime vuosina tehdyistä mukautuksista ovat syntyneet yhteisten tutkintaryhmien toimijoiden, muun muassa Eurojustin kansallisten osastojen edustajien tarpeesta.

EJCN:ssä on kehitteillä alaryhmä, joka neuvoo jäsenvaltioiden oikeusviranomaisia Eurojustin tarjoamien palvelujen mahdollisimman tehokkaassa käytössä.

Joukkotuhontaa käsittelevän verkoston suljetuin ovin käydyissä kokouksissa vaihdetut luottamukselliset tiedot ovat antaneet lähtökohdan Eurojustin koordinointikokousten käynnistämiselle. Joukkotuhontaa käsittelevä verkosto (yhteyspisteet ja sihteeristö) kutsutaan Eurojustin koordinointikokouksiin, kun kyse on keskeisistä kansainvälisistä rikoksista.

— Tiedotus

Koska Eurojustin yhteistyökumppaneiden suhteista vastaavan osaston tehtävänä on myös varmistaa koordinoidut toimet Eurojustin kumppaneiden kanssa, kyseinen osasto vastaa tietojenvaihdosta ja avustaa kumppaneiden ja kyseisten verkostojen yhteydenpidossa.

Eurojust ottaa asiaankuuluvat verkostot aktiivisesti mukaan moniin ulkoisiin hankkeisiinsa (esim. EJN Euro–Välimeri-kumppanuudessa, EJN ja EJCN Sirius-hankkeessa, yhteisten tutkintaryhmien verkosto EL PACTO -ohjelmassa ja joukkotuhontaa käsittelevä verkosto Nuremberg Academy -säätiön hankkeessa sähköisen todistusaineiston keräämiseksi ja tallentamiseksi).

Eurojust myös edistää verkostojen toimintaa suhteissaan muihin EU:n virastoihin (kuten OSA- virastojen verkostoon) ja tukee tarvittaessa niiden välisiä yhteyksiä. Esimerkkejä tästä ovat FRA:n kyberrikollisuuden torjunnan käsikirja (Eurojust ja EJCN) sekä yhteisten tutkintaryhmien yhteinen koulutus (CEPOL ja EJTN).

2) Synergian kehittäminen edelleen

a) Eurojustin kansallisen koordinointijärjestelmän (ENCS) käyttö

ENCS:n kansallisten Eurojust-yhteyshenkilöiden ja EJN:n yhteysviranomaisten sekä verkostojen jäsenten tai yhteysviranomaisten edustajien olisi edelleen kokoonnuttava säännöllisesti keskustelemaan keskinäisestä yhteistyöstä ja pitämään yllä tiiviitä yhteyksiä operatiivisissa asioissa (Eurojust-päätöksen 12 artikla ja Eurojust-asetuksen 20 artikla). ENCS:ää olisi edelleen käytettävä tähän tarkoitukseen, ja sen täysi potentiaali olisi hyödynnettävä tältä osin.

Verkostojen olisi yhteistyön tehostamiseksi ja sen tuottaman synergian hyödyntämiseksi kaikilta osin harkittava mahdollisuuksien mukaan sen tukemista, että jäsenvaltioiden nimittämien verkoston jäsenet hoitavat kahta tai useampaa tehtävää, kuten vallitsevana käytäntönä jo on tiettyjen EJN:n yhteysviranomaisten ja yhteisten tutkintaryhmien asiantuntijoiden kaksoisroolien osalta. Muutamat Eurojustin kansalliset jäsenet tai varajäsenet voivat toimia myös EJN:n yhteysviranomaisina.

Jäsenvaltiot voisivat myös tarkastella mahdollisuutta sisällyttää EJCN:n jäseniä ENCS:ään joulukuussa 2019 voimaan tulevan Eurojust-asetuksen 20 artiklan 3 kohdan f alakohdan perusteella. Tämä voi parantaa entisestään EJCN:n, muiden verkostojen ja Eurojustin yleistä vuorovaikutusta kansallisella tasolla.

b) Kaikkien mahdollisuuksien täysimääräinen hyödyntäminen yhteisten viestien antamiseksi

Verkostot ja Eurojust tarkastelevat edelleen aloja, joilla ne voivat aloittaa yhteisten viestien koordinoinnin tai laajentaa sitä, jotta niillä olisi tiettyyn aiheeseen järjestelmällinen yhteinen toimintamalli. Välineitä voisivat olla yhteiset aihekohtaiset kokoukset, yhteiset strategiset hankkeet, yhteiset lausunnot oikeudellisista välineistä jne.

Tämä tavoite mielessä pitäen yhteisten aloitteiden valmistelussa ja tavoitteiden määrittelyssä harkitaan yhteisten työskentelymenetelmien kehittämistä verkostojen sihteeristöjen ja Eurojustin kesken. Eurojustin yhteistyökumppanuussuhteista vastaavan osaston yhteyshenkilöillä on tässä suhteessa keskeinen rooli.

c) Pääsy verkostojen verkkosivustojen rajoitetusti käytettävissä oleviin osiin

Vastavuoroisen pääsyn myöntäminen verkkosivustojen rajoitetusti käytettävissä oleviin osiin kunkin verkoston oikeusperustan mukaisesti ja siihen vaikuttamatta kyseisen verkoston olennaisten tietojen ja asiantuntemuksen jakamiseksi sekä tietojen levittämiseksi muille toimijoille katsotaan olevan yhteistyön ensisijainen edellytys. Tältä osin verkostojen jäsenten mahdollisuutta suoraan pääsyyn verkkosivustojen rajoitetusti käytettävissä oleviin osiin olisi arvioitava ja tämän jälkeen tarvittaessa myönnettävä.

d) Eurojustin verkostoille antaman tuen edellyttämät resurssit

Eurojust on oikeusperustansa mukaisesti aina pitänyt toimijoiden verkostojen tukemista keskeisenä osana toimintaansa, sillä se on kokonaisvaltainen osa Eurojustin tehtävää ja ainutlaatuinen mahdollisuus jakaa parhaita käytäntöjä ja vahvistaa siteitä kansallisiin oikeusviranomaisiin.

Verkostojen sihteeristöjen toiminnasta Eurojustissa on molemminpuolista hyötyä: verkostojen sihteeristöissä on asianmukainen henkilöstö ja niiden vuotuiset talousarviomäärärahat ovat osa Eurojustin tavanomaista talousarviota. Niillä on myös käytössä Eurojustin yleinen infrastruktuuri (tietoteknologia, jota tarvitaan infrastruktuuria sekä verkkosivustojen, henkilöstöresurssien, talousarvion, yleisten palvelujen jne. ylläpitoa varten), mikä tuo mittavia säästöjä.

Lisäksi Eurojust on pyrkinyt parantamaan tehokkuutta verkostoille antamansa tuen optimoimiseksi (esim. käyttämällä yhteisiä palveluja) ja aikoo tehdä niin jatkossakin.

Jotta Eurojust voisi riittävällä tavalla tukea verkostoja, sille olisi varmistettava riittävät resurssit. Työmäärän kasvun ja Eurojustin talousarvioleikkausten vuoksi vaarana on, että verkostojen tukeminen voisi haitata Eurojustin keskeistä tehtävää eli rajatylittävien tutkinta- ja syytetoimien koordinoinnin tukemista.

e) Sihteeristön perustaminen EJCN:n tueksi

Eurojust ilmoitti EJCN:n toiminnasta antamassaan kertomuksessa (neuvoston asiakirja 15521/2018), että EJCN:n työohjelman täytäntöönpanotason kohottaminen sekä EJCN:n ja muiden toimijoiden synergian lisääminen riippuu lisäresurssien saamisesta. Resurssit, jotka Eurojust kykenee varaamaan EJCN:n käyttöön nykyisen talousarvionsa rajoissa, eivät ole vuoden 2016 jälkeen antaneet EJCN:lle mahdollisuutta kehittää johdonmukaisesti ja täysimääräisesti omia tuotteitaan ja verkkosivustoaan.

Tilanteen parantamiseksi tarvittavat pitkän aikavälin toimet (erityisesti EJCN:n verkkosivuston ja EJCN:n aihekohtaisten alaryhmien jatkokehittämisen osalta) voidaan toteuttaa vain, jos saatavissa on lisäresursseja, jotka antaisivat Eurojustille mahdollisuuden perustaa EJCN:lle virallisen sihteeristön.

Tämän sihteeristön olisi toimittava EJCN:n kevyenä tukirakenteena auttaen sitä vastaamaan kyberrikollisuuden torjuntaan osallistuvien toimijoiden tarpeisiin ja odotuksiin. Tämä rakenne on tarpeen, jotta EJCN:n ja muiden verkostojen sekä EJCN:n ja Eurojustin synergiaa voitaisiin pitää yllä ja kehittää.

Koska verkostolle ei myönnetä lisäresursseja ja ottaen huomioon suunnitellut talousarvioleikkaukset, jotka vaikuttavat Eurojustin valmiuksiin antaa tukea, Eurojust ei kykene ylläpitämään edes EJCN:lle nykyään annettavan tuen tasoa (myöskään kahden vuotuisen täysistunnon järjestämiseen tarvittavien rahoitus- ja henkilöstöresurssien osalta).

(1) Neuvoston asiakirja 7000/19, 5. maaliskuuta 2019.

(2) Näiden virallistettujen verkostojen lisäksi Eurojust tukee ja edistää synergiaa muiden toimijoiden verkostojen kanssa, joita ovat terrorismiasioista vastaavien kansallisten yhteyshenkilöiden verkosto, teollis- ja tekijänoikeusasioita käsittelevien syyttäjien eurooppalainen verkosto (EIPPN) ja EU:n jäsenvaltioiden valtakunnansyyttäjien ja johtavien yleisten syyttäjien neuvoa-antava ryhmä.

(3) Neuvoston päätöksen 2008/976/JHA 10 artikla ja asetuksen (EU) 2018/1727 (Eurojust-asetus) 48 artikla. Ks. myös Euroopan unionin toiminnasta tehdyn sopimuksen 85 artiklan 1 kohdan c alakohta.

(4) Eurojust-asetuksen (EU) 2018/1727 48 artikla.